钦定古今图书集成/明伦汇编/官常典/第347卷 > 刘一止
## 钦定古今图书集成/明伦汇编/官常典/第347卷 > 刘一止

按《宋史》本传：“一止，字行简，湖州归安人。七岁能属文，
试太学，有司欲举八行，一止曰：‘行者士之常’。不就。登
进士第，为越州教授，参知政事李邴荐为详定一司
敕令所删定官。绍兴初，召试馆职，其略曰：‘事不克济
者，患在不为，不患其难。圣人不畏多难，以因难而图
事耳。如其不为，俟天命自回，人事自正，敌国自屈，盗
贼自平，有是哉’？”高宗称善，且谕近臣以所言剀切，知
治道，欲骤用，执政不乐。除秘书省校书郎。考两浙类
试，以科举方变，欲得通时务者，同列皆患无其人，一
止出一卷曰：“是直为首。”启号乃张九成也。众皆厌服。
迁监察御史，上疏谓：“天下之治，众君子成之而不足，
一小人败之而有馀。君子虽众，道则孤；小人虽寡，势
则蔓，不加察则小人伺隙而入，以败政矣。”又言：“陛下
悯宿蠹未除，颓纲未振，民困财竭，故置司讲究，然未
闻有所施行，得无有以疑似之说欺陛下曰？如此将
失人心。夫所谓失人心者，必刑政之苛，赋役之多，好
恶之不公，赏罚之不明。若皆无是，则所失者小人之
心耳，何病焉？”时庶事草创，有司以吏所省记为法，吏
并缘为奸。一止曰：“法令具在，吏犹得舞文，矧一切听
其省记，所欲与则陈与例，欲夺则陈夺例，与夺其在
牙颊，患可胜言哉！请以省记之文刊定颁行，庶几绝
奸吏弄法受财之弊。”从之，逾年而书成。秦桧请置修
政局，一止言：“宣王内修政事，修其外攘之政而已。今
之所修，特簿书狱讼、官吏迁降、土木营建之务，未见
所当急也。”又谓：“人才进用太遽，仕者或不由铨选，朝
士入而不出，外官虽有异能，不见召用，非军事而起
复，皆幸门不塞之故。请选近臣晓财利者，仿刘晏法，
濒江置司以制国用，乡村置义仓以备水旱，增重监
司之选。”后多采用其言。选起居郎奏事，帝迎语曰：“朕
亲擢也。繇六察迁二史，祖宗时有几？”一止谢：“先朝惟
张澂、李棁耳。”因极陈堂吏宦官之蠹，执政植私党，无
忧国心。翌日，罢，主管台州崇道观。召为部祠郎、知袁
州，改浙东路提点刑狱，为秘书少监，复除起居郎，擢
中书舍人兼侍讲。莫将赐出身，除起居郎，一止奏：“将
以上书助和议，骤自太府丞缀从班，前此未有，臣乃
与将同命，愿并臣罢之。”不报。迁给事中。徐伟达者，尝
事张邦昌为郎，得知池州。一止言：“伟达既仕伪廷，今
付以郡，无以示天下。”孟忠厚乞试郡，一止言：“后族业
文，如忠厚虽可为郡，他日有援例者，何以却之？”汪伯
彦知宣州，入觐，诏以元帅府旧人，特依见任执政给
奉。一止言“伯彦误国之罪，天下共知，以郡守而例执
政，殆与异时非待制而视待制，非两府而视两府者
类矣。”帝皆为罢之。于凡贵近之请，虽小事亦论执不
置。御史中丞廖刚谓其僚曰：“台当有言者，皆为刘君
先矣。”居琐闼百馀日，缴奏不已，用事者始忌奏。一止
同周葵荐吕广问迎合李光，罢提举江州太平观，进
敷文阁待制。御史中丞何若奏一止朋附光偃蹇慢
上，落职罢祠。后八年，请老，复职致仕。秦桧死，召至国
门，以病不能拜，力辞。进直学士，致仕，卒，年八十三。一
止冲澹寡欲，尝诲其子曰：“吾平生通塞听于自然，唯
机械不立，故方寸自有乐地。”博学无不通，为文不事
纤刻，制诰坦明有体，书诏一日数十辄办。尝言：训诰
者，赏善罚恶词也，岂过情溢美、怒邻骂坐之为哉？其
草《颜鲁公孙特命官制》，甚伟。帝叹赏，为手书之。诗自
成家。吕本中、陈与义读之曰：“语不自人间来也。”有《类
槁》五十卷。子峦、嶅，从弟宁止。